《题吴仲圭竹谱卷》
清代·钱泰吉

吁嗟乎！故园平安语不闻，有竹巳等申池焚。秋声可听在何所，异乡看画得墨君。

墨君落落扫俗熊，以趣为上入三昧。湖州之书亦抗行，息斋之谱或相配。

签题藏弆瓠尊翁，翁画竹与梅兰同。元章万玉图未见，此卷意外今相逢。

故乡何日朋簪盍，乐郊歌咏相酬答。平生未访梅花村，今宵梦绕梅花塔。

塔中道人真绝伦，橡林画隐终其身。那能天地干戈际，不作东西南北人。

作者简介：（1791—1863）浙江嘉兴人，字辅宜，号警石。以廪贡生官海宁州学训导。一生专事校勘，自经史百氏下逮唐、宋以来诗文集，靡不博校。从兄钱仪吉字衍石，世有嘉兴二石之称。有《曝书杂志》、《甘泉乡人稿》。